Folketing
2013-10-24

Mange tak. Jeg nåede desværre ikke min tale tidligere, men ved, at min kollega hr. Eyvind Vesselbo har holdt en tale på vegne af Venstre. Jeg vil trods alt gerne have lov til at holde min tale som privatist. For Venstre er det, at man selv kan vælge sin ægtefælle, at der er ligestilling mellem mænd og kvinder, og at man kan vælge det liv, man ønsker, væsentlige danske værdier. Integration og ligestilling er med andre ord meget vigtige emner for mig, meget vigtige emner for Venstre. Derfor er vi også meget glad for, at vi sammen med regeringen og de øvrige oppositionspartier har forhandlet os frem til dette forslag. Sagen er, at vi sjældent er enige med regeringen om disse to emner – integration og ligestilling – men for en gangs skyld er vi enige. Dette lovforslag drejer sig om en helt uacceptabel grad af social kontrol og de æresrelaterede konflikter. Jeg er enig med fru Merete Riisager i, at der ikke kan være ære i tvang, at der ikke kan være ære i vold.